Bílasala í Evrópu jókst um 1,2% á árinu 2019 Fréttir Bílasala í Evrópu jókst um 1,2% á árinu 2019 ACEA ( European Automobile Manufacturers Association ) eru samtök bílaframleiðenda í Evrópu og halda þau utan um ýmiskonar tölfræði varðandi bílaflotann , sölu nýrra bíla eftir löndum og ýmislegt fleira . Bílgreinasambandið á í nánu samstarfi við ACEA varðandi það að útvega gögn um íslenska markaðinn sem og fá frá þeim ýmsar skýrslur og tölfræði um restina af Evrópu . ACEA hefur nú gefið út sölutölur fyrir fólksbíla í Evrópu í desember 2019 og þar með liggja einnig fyrir niðurstöður fyrir árið í heild sinni . Líkt og hér á landi þá byrjaði bílasalan í Evrópu hægt á síðasta ári en fór hinsvegar heldur batnandi á síðustu mánuðum ársins miðað við sömu mánuði árið á undan . Þannig varð 14,5% aukning í september , 9,7% í október , 4,9% í nóvember og svo 21,7% í desember - en þess má til gamans geta að söluaukning á Íslandi í desember var nákvæmlega sú sama . Í heildina endaði árið 2019 í Evrópu með 1,2% aukningu og er talan sú sama óháð því hvort horft er eingöngu til Evrópusambandsins eða til alls Evrópska efnahagssvæðisins . Aðrir áhugaverðir punktar úr tölum ACEA : Litháen var hástökkvari ársins með 43,2% söluaukningu . Þar á eftir var Rúmenía með 23,4% aukningu og síðan Ungverjaland með 15,6% aukningu . Í Skandinavíu varð allt frá 5,2% samdrætti á milli ára í Finnlandi til 3,3% söluaukningar í Danmörku . Salan í Noregi dróst saman um 3,8% en jókst um 0,7% í Svíþjóð . Hvað 5 stærstu markaðssvæðin í Evrópu varðar þá varð 5,0% aukning í Þýskalandi , sem er stærsti einstaki bílamarkaðurinn í Evrópu . Einnig varð aukning í Frakklandi upp á 1,9% og 0,3% aukning á Ítalíu . Það varð hinsvegar 2,4% samdráttur í Bretlandi og 4,8% samdráttur á Spáni . Markaður fyrir nýja bíla í Evrópu er stór enda seldust í fyrra um 15,8 milljónir nýrra fólksbíla á Evrópska efnahagssvæðinu og taldi heildar fólksbílaflotinn um 326,9 milljónir bíla . Það gefur því auga leið að íslenski markaðurinn er aðeins lítill hluti af Evrópska markaðnum með rétt um 11.700 nýja bíla selda í fyrra og heildar flota upp á tæplega 270.000 fólksbíla . Sala nýrra fólksbíla innan ESB 2019 borið saman við 2018